Óvæntar deilur hafa í nokkra daga staðið yfir á milli Hvíta hússins , fjölmiðla og almennings um það hvort sérsveitarhundur sé karlkyns eða kvenkyns . Starfsmenn Hvíta hússins hafa sent út yfirlýsingar sem staðhæfa annars vegar að hann sé karlkyns og hins vegar að hann sé kvenkyns . Donald Trump Bandaríkjaforseti sagði hundinn fyrst vera rakka . Aðrir virðast þó flestir á þeirri skoðun að þarna sé um tík að ræða . Hundurinn sem um ræðir heitir Conan og er sérsveitarhundur sem tók þátt í áhlaupi á fylgsni leiðtoga ríkis íslams , Abu Bakr al-Baghdadi . Conan var boðaður til sérstakrar athafnar í Hvíta húsinu þar sem hann var verðlaunaður fyrir hlut sinn í áhlaupinu . Við það tilefni kallaði Trump Conan hetju og „ góðan strák “ . Conan virðist þó slétt sama um deilumálið . AFP Stuttu síðar sendi Hvíta húsið frá sér leiðréttingu þess efnis að Conan væri reyndar tík . Það vakti athygli og fór fólk að velta því fyrir sér hvernig forsetanum hefði getað skjátlast um kyn hundsins . Tveimur klukkustundum seinna birti Hvíta húsið aðra leiðréttingu . Conan væri í raun og veru rakki og Trump hafði haft rétt fyrir sér allan tímann . Skoða klof hundsins í von um svar Þeirri fullyrðingu hnekktu þó blaðamenn fréttastofu ABC sem greindu frá því að Conan væri eftir allt saman kvenkyns . Fréttin blés glæðum í ályktanir um að Conan væri kvenkyns og spurningum um það hvort starfsfólk Hvíta hússins væri að breyta frásögninni svo það liti út fyrir að Trump hefði rétt fyrir sér . Í röð tölvupósta til Guardian staðhæfði starfsmaður Hvíta hússins þó að Conan væri karlkyns . Í gær fór áhugafólk um málið svo að rannsaka hvert hið sanna kyn hundsins væri , helst með því að rýna í klof hans . Eru flestir sammála um að þarna sé um tík að ræða .